CELEX: 32020D1008
Language: ga
Date: 2020-07-09 00:00:00
Title: Cinneadh Cur Chun Feidhme (AE) 2020/1008 ón gComhairle an 9 Iúil 2020 lena leasaítear Cinneadh Cur Chun Feidhme (AE) 2018/1696 maidir le rialacha feidhmiúcháin an phainéil roghnúcháin dá bhforáiltear in Airteagal 14(3) de Rialachán (AE) 2017/1939

10.7.2020   
               
               
                  GA
               
               
                  Iris Oifigiúil an Aontais Eorpaigh
               
               
                  LI 221/1
               
            
         CINNEADH CUR CHUN FEIDHME (AE) 2020/1008 ÓN gCOMHAIRLE
         an 9 Iúil 2020
         lena leasaítear Cinneadh Cur Chun Feidhme (AE) 2018/1696 maidir le rialacha feidhmiúcháin an phainéil roghnúcháin dá bhforáiltear in Airteagal 14(3) de Rialachán (AE) 2017/1939
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2017/1939 ón gComhairle an 12 Deireadh Fómhair 2017 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (“OIPE”) (1), agus go háirithe Airteagal 14(3) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     Cuireadh Oifig an Ionchúisitheora Phoiblí Eorpaigh ar bun chun déantóirí agus cionpháirtithe cionta coiriúla a bhfuil tionchar acu ar leasanna airgeadais an Aontais a imscrúdú, a ionchúiseamh agus breithiúnas a thabhairt orthu.
                  
               
                     (2)
                  
                  
                     Foráiltear i Rialachán (AE) 2017/1939 go gceapfaidh an Chomhairle gach Ionchúisitheoir Eorpach ó thriúr iarrthóirí incháilithe a ainmneoidh gach Ballstát tar éis don Chomhairle tuairim réasúnaithe a fháil ón bpainéal roghnúcháin dá bhforáiltear in Airteagal 14(3) den Rialachán sin.
                  
               
                     (3)
                  
                  
                     Is réamhriachtanas chun OIPE a chur ar bun é roghnú agus ceapachán na nIonchúisitheoirí Eorpacha, agus mar aon leis an bPríomh‐Ionchúisitheoir Eorpach, is iad Coláiste OIPE iad araon.
                  
               
                     (4)
                  
                  
                     An 13 Iúil 2018, ghlac an Chomhairle Cinneadh Cur Chun Feidhme (AE) 2018/1696 (2) lena mbunaítear rialacha oibriúcháin an phainéil roghnúcháin (“na rialacha oibriúcháin”) dá bhforáiltear in Airteagal 14(3) de Rialachán (AE) 2017/1939.
                  
               
                     (5)
                  
                  
                     Foráiltear i Riail VI.2 de na rialacha oibriúcháin, go bhfuil painéal roghnúcháin, ar na hainmniúcháin a fháil, le hathbhreithniú a dhéanamh orthu i dtaca leis na ceanglais a leagtar amach in Airteagal 16(1) de Rialachán (AE) 2017/1939. Tá an painéal roghnúcháin le héisteacht a thabhairt do na hiarrthóirí arna n-ainmniú. Ní mór don éisteacht a bheith ar siúl i bpearsan. I gcás ina dtarraingíonn iarrthóir ainmnithe siar a ainmniúchán nó a hainmniúchán, sula mbeidh an éisteacht ann, tá an painéal roghnúcháin, trína rúnaíocht, le hiarraidh ar an Ballstát lena mbaineann iarrthóir nua a ainmniú.
                  
               
                     (6)
                  
                  
                     I Riail VII. 2 de na rialacha oibriúcháin, foráiltear go bhfuil an painéal roghnúcháin le tuairim a fhoirmliú maidir le cáilíochtaí na n-iarrthóirí chun cúraimí na nIonchúisitheoirí Eorpacha a chomhlíonadh ar bhonn a dtorthaí le linn an athbhreithnithe agus na héisteachta agus go bhfuil sé le lua go sonrach cé acu a chomhlíonann iarrthóir na coinníollacha a leagtar amach in Airteagal 16(1) de Rialachán (AE) 2017/1939 nó nach gcomhlíonann. Ní mór don phainéal roghnúcháin cúiseanna lena thuairim a chur ar fáil. I gcás nach gcomhlíonfaidh na hiarrthóirí a ainmníodh na coinníollacha a leagtar amach in Airteagal 16(1) de Rialachán (AE) 2017/1939, foráiltear leis an riail chéanna nach mór don phainéal roghnúcháin, trína rúnaíocht, a iarraidh ar an mBallstát lena mbaineann líon comhfhreagrach iarrthóirí nua a ainmniú.
                  
               
                     (7)
                  
                  
                     Mar eisceacht ar an dara mír de Riail VI.2 agus ar an dara mír de Riail VII.2 de na rialacha oibriúcháin, ba cheart an deis a bheith ag an bpainéal roghnúcháin a thuairim réasúnaithe a chur ar fáil don Chomhairle maidir le beirt iarrthóirí incháilithe, agus beirt iarrthóirí amháin, i gcás ina gcinnfear go leordhóthanach nach féidir le Ballstát go hoibiachtúil, i bhfianaise na n-imthosca eisceachtúla sa Bhallstát sin, an tríú hiarrthóir incháilithe a aimsiú laistigh d’am réasúnta, d'ainneoin go ndearnadh gach iarracht is gá leis an tríú hiarrthóir a aimsiú. Níor cheart don phainéal roghnúcháin leas a bhaint as an bhféidearthacht seo ach amháin i gcás ina dtarraingíonn iarrthóir ainmnithe siar a ainmniúchán nó a hainmniúchán nó i gcás inar chinn an painéal roghnúcháin go raibh an t-iarrathóir neamh-incháilithe agus i gcás inar ainmnigh an Ballstát sin iarrathóir nua uair amháin cheana, ar a laghad, roimhe sin i gcomhréir le Riail VI.2 nó VII.2. Sa chás sin, ba cheart go mbeadh an painéal roghnúcháin in ann a thuairim a chur faoi bhráid na Comhairle maidir le beirt ainmnithe ach incháilithe, agus ba cheart go mbeadh an Chomhairle in ann leanúint ar aghaidh chun iad a cheapadh ar bhonn liosta nach bhfuil ach beirt iarrthóirí incháilithe air.
                  
               
                     (8)
                  
                  
                     Ba cheart Cinneadh Cur Chun Feidhme (AE) 2018/1696 a leasú dá réir sin.
                  
               
                     (9)
                  
                  
                     Chun tús tráthúil le gníomhaíochtaí OIPE a áirithiú, ba cheart don Chinneadh seo teacht i bhfeidhm an lá tar éis lá a fhoilsithe,
                  
               TAR ÉIS AN CINNEADH SEO A GHLACADH:
         
            Airteagal 1
            I Riail VII.2 den Iarscríbhinn a ghabhann le Cinneadh Cur Chun Feidhme (AE) 2018/1696, cuirtear an mhír seo a leanas isteach i ndiaidh an dara mír:
            
               “Mar eisceacht ar an dara mír den phointe seo agus ar an dara mír de Riail VI.2, i gcás ina gcinnfear go leordhóthanach nach féidir le Ballstát go hoibiachtúil, i bhfianaise na n-imthosca eisceachtúla sa Bhallstát sin, an tríú hiarrthóir incháilithe a aimsiú laistigh d’am réasúnta, d'ainneoin go ndearnadh gach iarracht is gá leis an tríú hiarrthóir a aimsiú, féadfaidh an painéal roghnúcháin a thuairim réasúnaithe a chur chuig an gComhairle maidir le beirt iarrthóirí incháilithe, agus beirt iarrthóirí amháin, tar éis dó dul i gcomhairle leis an mBallstát lena mbaineann agus forais leordhóthanacha a thabhairt.”.
            
         
         
            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 9 Iúil 2020.
            
               
                  Thar ceann na Comhairle
               
               
                  An tUachtarán
               
               M. ROTH
            
         
         
            (1)  IO L 283, 31.10.2017, lch. 1.
         
            (2)  Cinneadh Cur Chun Feidhme (AE) 2018/1696 ón gComhairle an 13 Iúil 2018 maidir le rialacha oibriúcháin an phainéil roghnúcháin dá bhforáiltear in Airteagal 14(3) de Rialachán (AE) 2017/1939 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (“OIPE”) (IO L 282, 12.11.2018, lch. 8).